ເກົາຫຼີໃຕ້ຕ້ອງໄດ້ປິດ ເຕົາແຍກນິວເຄລຍ ເພື່ອຮັບປະກັນຄວາມປອດໄພ
ການອັດເຕົາແຍກ ນິວເຄລຍສອງໜ່ວຍ ຢູ່ໂຮງງານໄຟຟ້າ Yeonggwang ຈະສົ່ງຜົນໃຫ້ມີ ການຂາດເຂີນໄຟຟ້າໃຊ້ ໃນຊ່ວງລະດູໜາວ ຫຼາຍເດືອນຂ້າງໜ້ານີ້.
ເກົາຫຼີໃຕ້ຕ້ອງໄດ້ປິດເຕົາແຍກນິວເຄລຍ ສໍາລັບປັ່ນໂຮງງານ ໄຟຟ້າ 2 ແຫ່ງລົງ ເພື່ອປ່ຽນສ່ວນປະກອບຂອງເຄື່ອງຈັກ ທີ່ມີ ໃບຄໍ້າປະກັນຄຸນນະພາບ ທີ່ຖືກປອມແປງມານັ້ນ ລັດຖະມົນຕີເສດຖະກິດ ທ່ານ Hong Suk-woo ໄດ້ກ່າວເນັ້ນ ໃນວັນຈັນມື້ນີ້ວ່າ ສ່ວນປະກອບເຫລົ່ານັ້ນ ບໍ່ໄດ້ເປັນອັນຕະລາຍ ໃດໆຕໍ່ຄວາມປອດໄພ ແລະກໍບໍ່ໄດ້ກ່ຽວຂ້ອງ ກັບການຕິດຂັດ ທີ່ມີມາຢ່າງຕໍ່ເນື່ອງ ຢູ່ເຕົາແຍກນິວເຄລຍສໍາລັບໂຮງງານປັ່ນ ໄຟຟ້າຂອງຕົນ ໃນປີນີ້ ແຕ່ທ່ານ Hong ໄດ້ເຕືອນວ່າ ການປ່ຽນສ່ວນປະກອບຂອງ ເຄື່ອງຈັກທີ່ປອມແປງແລະການທົດສອບຄວາມປອດໄພຮອບ ດ້ານນັ້ນ ແມ່ນຈະໃຊ້ເວລາເປັນຫຼາຍໆເດືອນ ທ່ານກ່າວຕື່ມວ່າ ການອັດເຕົາແຍກນິວເຄລຍໜ່ວຍທີ່ 5 ແລະ 6 ຢູ່ໂຮງງານປັ່ນ ໄຟຟ້າ Yeonggwangຈະສົ່ງຜົນໃຫ້ມີການຂາດເຂີນໄຟຟ້າໃຊ້ໃນຊ່ວງລະດູໜາວຫຼາຍ ເດືອນຂ້າງໜ້ານີ້ ເກົາຫຼີໃຕ້ມີເຕົາແຍກນິວເຄລຍທີ່ໃຊ້ປັ່ນໄຟຟ້າ ທັງໝົດ 23 ແຫ່ງ ເພື່ອປ້ອນພະລັງງານ ໄຟຟ້າຫຼາຍກວ່າ 1/3 ຂອງໄຟຟ້າທັງໝົດໃນທົ່ວປະເທດ ຫຼັງຈາກທີ່ໄດ້ມີການລະລາຍ ລົງຂອງໂຮງງານໄຟຟ້ານິວເຄລຍ Fukushima ໃນຍີ່ປຸ່ນ ໃນເດືອນມີນາ 2011 ນັ້ນ ປະຊາຊົນຈໍານວນຫຼວງຫຼາຍໃນເກົາຫຼີໃຕ້ ປະເທດທີ່ມີຊັບພະຍາກອນທັງດ້ານນີ້ ໜ້ອຍນັ້ນ ແມ່ນໄດ້ມີຄໍາຖາມວ່າ ການສ່ຽງຕໍ່ອັນຕະລາຍຂອງພະລັງງານໄຟຟ້າທີ່ປັ່ນ ຈາກນິວເຄລຍ ຈະກຸ້ມຄ່າກັບ ຜົນຕອບແທນຫລືບໍ່?